Irene Simonsen (V), 2006-05-10:
Det første, jeg kan svare på, er det første spørgsmål, der blev stillet, altså om jeg ikke kan læse forslaget: Jo, jeg kan godt læse det her forslag.
Jeg kan også se en mand, der kommer her og først ansøger om asyl, får asyl, senere bliver gift med en fra et tredjeland – og børnene kan så få en familiesammenføring herop.
Det er jo normal radikal politik, at sådan skal det være: Alle kommer så til Danmark, og på den måde har man fået lukket sluserne op.
Jeg synes, det er snedigt tænkt af hr. Morten Østergaard ud fra den politik, De Radikale gerne vil føre.
Den politik vil Venstre bare ikke føre.
Så til det med, om det er liberalt.
Jamen det er liberal politik, der føres i dag.
Der er mulighed for, at man, hvis man har en varig tilknytning til arbejdsmarkedet, hvilket ministeren lige har redegjort så fint for, også kan blive her.
Regeringen har siden sin tiltrædelse i 2001 været igennem et større oprydningsarbejde på udlændingeområdet.
Nu er der en klar politik, hvor flygtninge, som er forfulgt, får en hurtig sagsbehandling, og hvis man får sin sag godkendt ved domstolene og får asyl i Danmark, ja, så er man allerede efter gennemsnitligt 7 måneder kommet ud til integrationsindsatsen i kommunerne.
Det betyder, at man hurtigt kan komme i beskæftigelse og derved også blive en del af det danske fællesskab og arbejdsmarked.
Flere og flere med udenlandsk baggrund kommer heldigvis ind på arbejdsmarkedet, og der ses tydelige forbedringer på beskæftigelsestallene.
I dag er det sådan, at billedet er totalt ændret i forhold til tidligere.
Det, der er ens, er, at der for nærværende kommer det samme antal udlændinge til Danmark under den her regering, som der gjorde under den tidligere regering, men nu er hovedparten af dem, der kommer, nogle, der kommer og får uddannelse og kommer i beskæftigelse i Danmark.
Derfor er der også løbende blevet lavet ændringer, som tilgodeser dem, som bliver integreret på det danske arbejdsmarked, og også hvad angår flygtninge, der har asylstatus.
En udlænding kan få en tidsubegrænset opholdstilladelse allerede efter 5 års ophold i Danmark, og hvis udlændingen har været i arbejde i de seneste 3 år.
Er der tale om særlig velintegrerede udlændinge, er der mulighed for at få en tidsubegrænset opholdtilladelse allerede efter 3 år.
Der er jobkortordningen, og der er alle de andre muligheder, som ministeren lige her så fint har redegjort for, og samtidig er der alle de nye tiltag i forbindelse med regeringens velfærdsudspil.
I Venstre er vi nu ikke så overraskede over De Radikales udspil her.
Der er ingen tvivl om, hvad De Radikale går efter, for ifølge dem selv ser de jo netop tiden, dengang de selv sad ved roret og lavede udlændingepolitikken, som de gode gamle dage, hvad vi jo ikke alle sammen er enige i.
Vi mener nemlig, at den her regering igennem den periode, den har siddet ved magten, har fået ryddet op.
Ifølge det her forslag skal det være muligt, at man kan få hele sin familie til Danmark, hvis man bare har et job f.eks. i onkels pizzeria i 52 uger.
Så kan hele familien komme.
Der står ganske vist i forslaget, at man går ind under de vilkår, der gælder, når man er her på en arbejdstilladelse.
Det vil sige, at man ikke har ret til sociale ydelser for resten af familien, men dog nogle af de andre ting, som vi jo er velkendte med: skoler, lægehjælp osv.
Nu skal man med det forslag her bare have 52 ugers ordinær beskæftigelse, f.eks. hos et familiemedlem, og så har man det, der hedder en tidsubegrænset opholdstilladelse, eller, som radikale vælgere kalder det, en permanent opholdstilladelse – også til familien.
Det må vi i Venstre tage afstand fra.
Ressourcerne skal fortsat bruges på at integrere alle dem, som kom i den forrige regerings tid, og som står uden for arbejdsmarkedet, samtidig med at det er flaskehalsområderne, der målrettet skal tiltrække udenlandsk arbejdskraft, vel at mærke inden for de rammer, der er i gældende lovgivning, og de tiltag, der ligger i det kommende velfærdsudspil.